بوݣود (ب لأمازيغية ⴱⵓⴳⵓⴷ، مات ف 31 قبل لميلاد ف ميطوني ف ليونان) هوّا ماليك أمازيغي لي حكم مملكة موريطانية معا خوه بوكوس تّاني، من 49 ق.م تال 38 ق.م، بعد ما مات بّاهوم ماصطانيصوسوس. بوݣود كان شاد طّرف لغربي د موريطانية، لي دابا كاين ف شمال لمغريب، ؤ خوه بوكوس كان شاد طّرف شّرقي لي كاين دابا ف غرب ؤ وسط دزاير. لماليك بوݣود كان حليف موهيم د يوليوس قيصر، ؤ بعد لموت د هاد لّخر، ساند ماركوس أنطونيوس ؤ كليوپاطرا سّابعة ف لحرب لأهلية لي واجهو فيها ؤكطاڤيوس، لي غادي يولي من بعد لإمبراطور أوݣوستوس قيصر. كيما لفترة لموريطانية بشكل عام، ماكانعرفوش بزاف على بوݣود ؤ لحكم ديالو. ف شي وقت مامعروفش تجوج ب مرا لي كان سميتها إينوّا، ؤ لي كانت معروفة بلي كانت زوينة بزاف. بوݣود مشا ف مغامرة ل لجنوب، يمكن جيهت لمناطق سّتيوائية د قارة إفريقيا، ؤ جاب ل مراتو قصب عملاق ؤ أسپيرج كا هدية. ف لحرب د يوليوس قيصر ضد پومپييوس، لخوت بجوج، بوكوس ؤ بوݣود، كانو ف صّف د يوليوس قيصر، ؤ عاونوه باش يغلب تّحالف د پومپييوس معا لماليك يوبا لّول د نوميديا.